Karlalandslið Íslands í körfubolta sækir Ítalíu heim í undankeppni heimsmeistaramótsins í kvöld. Landsliðsmaðurinn Martin Hermannsson býst við árásargjörnum leikmönnum Ítalíu í leiknum.
Þrjú efstu liðin í riðlinum fara áfram í milliriðil og taka þangað með sér stigin úr þessum riðli. Ítalir eiga harma að hefna eftir tapið á Íslandi á fimmtudag og þurfa nauðsynlega á sigri að halda. Landsliðsmaðurinn Martin Hermannsson býst við erfiðum leik í kvöld en segir sigur þó mögulegan.
sagði Martin Hermannsson. Leikur Íslands og Ítalíu er klukkan hálfátta í kvöld og verður sýndur beint á RÚV 2, útsending hefst í HM-stofunni klukkan 19:10.
Búið er að fresta leik Hollands og Rússlands í sama riðli sem átti að fara fram í kvöld. Hollendingar neita að taka á móti Rússum og sagði Hannes Jónsson, formaður körfuknattleikssambands íslands að miðað við samtöl hans við evrópsku körfuboltahreyfinguna þá vilji flestir að Rússum verði vikið úr undankeppninni. Þeir eru efstir í riðlinum og munu lenda í riðli með Úkraínu á næsta stigi undankeppninnar.
Rússinn Roman Abramovich, eigandi enska knattspyrnufélagsins Chelsea, tilkynnti í gærkvöld að hann hafi stigið til hliðar sem stjórnandi félagsins. Abramovich útskýrir ákvörðunina ekki nánar í yfirlýsingunni sem hann gefur út tveimur dögum eftir innrás Rússa í Úkraínu. Abramovich sem keypti Chelsea árið 2003 er einn ríkasti maður Rússlands og hefur oft verið sagður náinn vinur Vladimírs Pútíns Rússlandsforseta.
Manchester City endurheimti sex stiga forystu á toppi ensku úrvalsdeildarinnar í fótbolta í gærkvöld með 1-0 sigri á Everton. Phil Foden skoraði sigurmarkið undir lok leiksins. Liverpool er í 2. sæti og á leik til góða en mætir Chelsea í úrslitaleik ensku deildarbikarkeppninnar í dag.
Leeds United rak í morgun knattspyrnustjórann Marcelo Bielsa. Allt hefur gengið á afturfótunum hjá Leeds að undanförnu og liðið tapaði 4-0 fyrir Tottenham í gær, hefur fengið á sig 17 mörk í síðustu fjórum leikjum og er tveimur stigum frá fallsæti.

Martin Hermannsson, landsliðsmaður í körfubolta, býst við grimmum leikmönnum Ítalíu þegar Ísland sækir Ítala heim í undankeppni heimsmeistaramótsins í kvöld. Ítalir þurfa nauðsynlega á sigri að halda eftir tapið á Íslandi á fimmtudag.